
הכנסת השש-עשרה






נוסח לא מתוקן

מושב רביעי

פרוטוקול מס'

מישיבת ועדת הכספים

מיום שלישי, כ' בחשוון, התשס"ו (22 בנובמבר, 2005) בשעה 11:35

סדר היום:
תקנות מס הכנסה (כללים לחישוב המס בשל החזקה ומכירה של יחידות השתתפות לחיפושי נפט(תיקון), התשס"ו-2005 

תקנות מס הכנסה (ניכויים מהכנסות משקיעים בסרט בישראל)(תיקון), התשס"ו-2005 

תקנות מס הכנסה (תיאומים בשל אינפלציה)(שיעורי פחת)(תיקון מס' 3), התשמ"ט-1989 (תיקון), התשס"ו-2005 

צו מס הכנסה (תיאומים בשל אינפלציה)(התליית תחולתם של סעיפים 4 ו-5), התשס"ו-2005 

צו מס הכנסה (קביעת תשלומים בעד עיבוד יהלומים או בעד מחסר ביהלומים כהכנסה)(תיקון), התשס"ו-2005 

צו מס הכנסה (קביעת תשלומים בעד שירותים או נכסים כהכנסה) (תיקון, התשס"ו-2005 

נכחו:
חברי הוועדה:
יעקב ליצמן – היו"ר 

חיים אורון

בני אלון

יצחק כהן

מוזמנים:
טלי דולן - יועמ"ש, אגף כלכלה והכנסות המדינה

דוד ליבקינד – איגוד מפיקי סרטים וטלוויזיה בישראל

יועצת כלכלית: סמדר אלחנני

מנהל הוועדה: טמיר כהן
קצרנית: לאה קיקיון

תקנות מס הכנסה (כללים לחישוב המס בשל החזקה ומכירה של יחידות השתתפות לחיפושי נפט(תיקון), התשס"ו-2005

תקנות מס הכנסה (ניכויים מהכנסות משקיעים בסרט בישראל)(תיקון), התשס"ו-2005

תקנות מס הכנסה (תיאומים בשל אינפלציה)(שיעורי פחת)(תיקון מס' 3), התשמ"ט-1989 (תיקון), התשס"ו-2005

צו מס הכנסה (תיאומים בשל אינפלציה)(התליית תחולתם של סעיפים 4 ו-5), התשס"ו-2005

צו מס הכנסה (קביעת תשלומים בעד עיבוד יהלומים או בעד מחסר ביהלומים כהכנסה)(ץיקון), התשס"ו-2005

צו מס הכנסה (קביעת תשלומים בעד שירותים או נכסים כהכנסה) (תיקון, התשס"ו-2005

היו"ר יעקב ליצמן:

אנחנו עוברים לנושא הבא בסדר היום – צווים ותקנות של מס הכנסה. 

טלי דולן:


אנחנו מביאים פה 7 תקנות שהן חלק מתקנות סוף שנת המס. שתי הראשונות הן תקנות נפט ותקנות סרטים, שבהן אנחנו מציעים להמשיך גם ב- 2006 את הטבות המס למשקיעים בחיפושי נפט,  ולמשקיעים בסרט ישראלי. 

יצחק כהן:

 למה זה בא ביחד? 

טלי דולן:


לא, זה לא בא יחד. אני מדברת על שתיהן יחד אך אלה שתי תקנות נפרדות. 

סמדר אלחנני:


טלי דולן ואני סיכמנו לפני הישיבה שזה הפך להיות טקס שנתי – תמיד באותו זמן בשנה, בזמן שפורחות החלמוניות ביער יתיר, כל שנה מביאים להאריך בשנה נוספת את תוקף התקנות שנותנות הקלה בשל השקעה בחיפושי נפט. כידוע לכם, השקעות ככלל - לא מקבלות פטור ממס. השקעה לא נותנת פטור ממס או איזושהי הקלה במס, כי אתה משקיע בשביל להרוויח. על הרווח יש, אחר כך. 

בני אלון:

 יש היום מסלול של פטור ממס? 

טלי דולן:


אנחנו לא מציעים לתת פטור ממס. אנחנו מציעים להתיר את הוצאת החיפוש כהוצאה. 

סמדר אלחנני:


כן, בדיוק. אבל בדרך כלל – ההשקעה אינה מוכרת במס. 

טלי דולן:


אנחנו מעודדים את חיפוש הנפט על ידי זה שאנחנו נותנים את ההוצאה של חיפוש הנפט כנגד ההכנסה האחרת שלך, גם אם לא תמצא נפט. בדרך כלל אנחנו דורשים קורולציה בין ההוצאה לבין ההכנסה שכנגדה אנחנו מתירים את זה, וזאת הסיבה שאנחנו עושים את זה, כאשר העלות הכלכלית שנתן לי אבי לבון, סגן הממונה על הכנסות המדינה הבוקר, של שתי התקנות יחד - עד 20 מיליון שקל. 

סמדר אלחנני:


אני בודקת תמיד את הספר הזה - ספר תקציב המדינה, שבו יש, על פי חוק, את אומדן הטבות המס. בכל שנה נותנים את אומדן הטבות המס – מחברים ביחד מו"פ, חיפושי נפט וסרטים. את המיון המתוחכם הזה של  20 מיליון לא נותנים בספר. את זה עכשיו טלי דולן אמרה לי. זה כתוב פה כבר שלוש שנים רצופות – 50 מיליון שקל. 

טלי דולן:


כולל מו"פ. 

סמדר אלחנני:


כן, וכל שנה אני אומרת את זה – הריטואל נמשך כל שנה ותמיד אני אומרת: תעדנו את זה. אני שואלת: יש ברפורמה שיעור מס על ההון כשמוכרים את הדברים האלה. המערכת מנסה לטפל באופן כולל ואחיד בכל דבר שכרוך ברווחי הון, בהשקעות, וכל זה. פה יש חריג, ואני שואלת אתכם: מדוע דווקא להוציא עשרה מיליון שקל על הנושא הזה? 

היו"ר יעקב ליצמן:

 מי בעד התקנות? תודה, אושר. 

סמדר אלחנני:


מילה אחת, על סרטים: לפני שנתיים, בעת שהאריכו את תוקף ההנחה למשקיעים בסרטים - - כי קיימת קרן שמעניקה תמיכות לסרטים. 

דוד ליבקינד:


זה לא  - -

סמדר אלחנני:


אני יודעת. זה קשור אחד לשני. ואז אני שואלת אם יש מקום להטבה דרך מנגנון המס, וברמה כזו של הטבה. מה נאמר לנו בשנה שעברה? "אני לא מוציא מכלל אפשרות לעשות בדיקה נוספת, לאו דווקא בהקשר זה, האם באמת היום אנחנו רוצים לתת את התמריץ הזה כאן ולא במקום אחר. אולי השתנו סדרי הקדימויות". אני יכולה רק להצביע על זה בפני חברי הוועדה. 

היו"ר יעקב ליצמן:


מי בעד? – 2. מי נגד? 2 תודה, אושר. 

אנו עוברים לתקנות מס הכנסה (תיאומים בשל אינפלציה)(שיעורי פחת)(תיקון מס' 3).  

טלי דולן:


גם כאן אנחנו מבקשים להאריך את זה לשנת המס 2006, את תוקף ההוראה שקובעת פחת מוגדל לציוד שמשמש בבית מלון. 

חיים אורון:

 אני רוצה לשאול - ההטבות של הפחת הן הטבות מס. ההצעה הונחה בשנים בהם היה מצב מאד בעייתי בבתי מלון. הרושם הוא שהמצב השתנה. הרי זו בדיוק הבעיה: כאשר נותנים את ההטבות האלה זה באירוע מאד ספציפי, כי המדינה קורסת. אבל זו בסך הכל הטבה, ויש שאלה האם צריך להמשיך אותה גם כשהמצב של התיירות משתנה. 

בנימין אלון:


 זה לא היה אז. זה גם למפעלים. 

חזקיה ישראל:


זה גם למפעלי תעשיה וגם - -

טלי דולן :


הוא צודק. זה למפעלי תעשיה ולבית מלון. 

בנימין אלון:


 כן, אבל זה לא בא כתוצאה מ - -

טלי דולן:


אלה לא תקנות שבאו כתוצאה ממשבר בתיירות. אנחנו הבאנו את התקנות האלה אחרי דיונים במשרד האוצר. למה אנחנו באים אתם כל שנה ולא עושים הוראת קבע? בגלל שאנחנו חושבים שאולי, באמת, יבוא היום שנוכל לבטל את זה. אני לא חושבת שמצב התיירות הוא עד כדי כך טוב  שאנחנו יכולים לחזור היום לפחת של בתי המלון, שאני מזכירה לכם שהוא מאד נמוך בלי התקנות האלה. 

היו"ר יעקב ליצמן:

מי בעד התקנות? מי נגד? תודה,  אושר. 


אנחנו עוברים לצו מס הכנסה (תיאומים בשל אינפלציה) (התליית תחולתם של סעיפים 4 ו-5), התשס"ו-2005. 

טלי דולן:


אלה תקנות שאנחנו באים אתם בשנות אינפלציה נמוכות. אנחנו רוצים לפטור את הנישומים מהצורך לתאם מלאי ומקדמות לאינפלציה, בהנחה ש - - 

היו"ר יעקב ליצמן:


מי בעד? מי נגד? תודה, אושר. 


אנחנו עוברים לצו מס הכנסה (קביעת תשלומים בעד עיבוד יהלומים או בעד מסחר ביהלומים כהכנסה). 

טלי דולן:


זה ממש סכום – בגלל האינפלציה אנחנו חייבים לבוא בכל שנה בכדי לקבוע את הסכום שצריך יהיה לנכות ממנו את התשלום בעד עיבוד יהלומים. 

בני אלון:

1.58% שינוי? זה הכל? 


טלי דולן:


לא. זה היה תיאום המדד בין 2003 ל- 2004. אני היום יכולה להסתמך רק על 2004. 

היו"ר יעקב ליצמן:


מי בעד? תודה, אושר. 


אנחנו עוברים לצו מס הכנסה (קביעת תשלומים בעד שירותים או נכסים כהכנסה)(תיקון), התשס"ו-2005.  

טלי דולן:


הדבר האחרון הוא, שוב – עדכון סכום. קביעת תשלומים בעד שירותים או נכסים כהכנסה, שצריך יהיה לנכות מהם במקור. זה שוב – התאמה למדד. 

היו"ר יעקב ליצמן:


 מי בעד? מי נגד? תודה, אושר. 

אני מודה לכם, הישיבה נעולה. 

הישיבה ננעלה בשעה 11:45

